Хатын-кызларны армиягә алыргамы?

	Россиялеләрнең 49 проценты фикеренчә, хатын-кызлар армиядә хезмәт итәргә тиеш, ләкин үз теләге белән генә. Superjob.ru порталы үткәргән сораштыру нәтиҗәләре әнә шул хакта сөйли. Халыкның 43 проценты фикеренчә, армия – гүзәл затлар өчен түгел. 	 Ә респондентларның 4 проценты
 туташ һәм ханымнарны ар­миягә мәҗбүри җибәрү яклы. “Гадел Россия” фракциясе
 әгъ­засы Татьяна Москаль­кова­ның тәкъдиме хакында без “ВТ”ның узган җомга
 санында хәбәр иткән идек инде. Ул 18 яше тулган һәр туташка армиягә чакыру
 кәгазе җибәрергә тәкъдим итә. Хезмәт итәргәме-юкмы икәнен кызлар үзләре хәл
 итәргә тиеш булачак. Ә сезнең фикерегезчә, кызларны армиягә алырга кирәкме? Анатолий
 ЧЕБОТАРЕВ, Татарстан Хәрби комиссариа­тының халык белән эшләү бүлеге җитәкчесе
 урынбасары: – Мин әлеге тәкъдим турында
 колак очым белән генә ишеттем. Хатын-кызларга ар­миядә урын бар анысы. Ләкин ул
 хәрби боерыклар үтәүдә катнашырга тиеш түгел. Ә сүз хатын-кызлар өчен аерым
 батальон төзү хакында бара икән, билгеле, мондый нәрсә булырга мөмкин түгел.
 Гүзәл затларның атакага баруын ничек күз алдына китереп була? Һәм бу нәрсә өчен
 кирәк?  Зөлфирә
 РӘХМӘТУЛ­ЛИ­НА, Казанның 12 нче татар кызлары гимназиясе директоры урынбасары: – Юк-юк. Хатын-кызлар өй, гаилә
 учагын кайгырту өчен яратылган. Ватанны исә ирләр сакларга тиеш. Билгеле, хәзер
 “ирләшеп” баручы туташлар саны арта. Андыйларга эштә үрләр яуларга җиңелрәктер.
 Ләкин шәхсән без гимназия­бездә кыз­лар­ның мондый чалымнары белән көрәшергә
 тырышабыз. Аларны әни, гүзәл зат итеп тәрбияләргә омтылабыз. Хатын-кызларның
 лидер булырга омтылуында аларның да, ирләрнең дә гаебе бардыр инде. Кайвакытта
 гүзәл затлар чиген белмичә, артыгын кыланып куя, нәфис сыйфатларын югалта.
 Кайвакытта аларның тормыш юлына йомшак ирләр очрый һәм шуңа ханымнар тормыш
 тоткасына әйләнергә, барысына да үзе ирешергә мәҗ­бүр була.  Изольда
 САХАРОВА, “Мисс­ Татарстана” оешмасы президенты: – Мин депутатларның мондый
 тәкъдимнәренә шаккатам һәм бик тискәре карыйм. Армия – хатын-кыз эше түгел ул,
 гүзәл туташлар чакырылыш буенча армиягә барып, казармаларда яшәргә тиеш түгел.
 Хатын-кыз өйдә генә утырырга тиеш дигән сүз түгел. Замана алга киткән дәвердә
 ханымнар бер үк вакытта яхшы әни дә була ала, иҗтимагый тормышта да катнаша.
 Ләкин мин, гомумән, хатын-кызларның артык көч­ле булуларына каршы. Алар­ның гер
 күтәрүен, авыр атлетика белән шөгыль­ләнүен дә аңлап бетермим.  Николай
 ПАСЕЧНИКОВ, сак һәм мониторинг үзәге хезмәткәре: – Теләкләре булса, ник алмаска?!
 Ләкин моның өчен алар алдан әзерлек үтәргә тиеш, дип уйлыйм. Безнең оешмада да
 берничә хатын-кыз эшли. Ләкин алар бит безгә “урамнан” килеп кермәгән – ничә ел
 буе көрәш белән шөгыльләнгән, зур гәүдәле ханымнар. Аларга кайвакытта үзем дә
 каршы әйтергә куркып торам. Әнә шундыйларны армиягә алырга була. Ләкин моның
 өчен махсус законнар уйлап табарга кирәк микән? Хатын-кызлар бүген дә ар­миядә
 хезмәт итә ала бит.  

Ватаным Татарстан

	№ 254 | 22.12.2012	


